|  |  |  |
| --- | --- | --- |
| **RAPORTI I VLERËSIMIT TË NDIKIMIT** | |  |
| **EMËRTIMI I PROPOZIMIT TË POLITIKËS** | Projektligj “Për organizimin dhe funksionimin e Shërbimit të Provës” | |
| **MINISTRIA UDHËHEQËSE** | Ministria e Drejtësisë | |
| **FAZA E POLITIKËS/VLERËSIMIT TË NDIKIMIT** | Konsultim | |
| **BURIMI I PROPOZIMIT TË POLITIKËS** | I brendshëm | |
| **DIREKTIVË/RREGULLORE E BE-së** | Jo e zbatueshme | |
| **PUBLIKIMET DHE STRATEGJITË E LIDHURA** | Programi i Qeverisë Shqiptare 2017-2021, pika 3.1 Shteti Ligjor dhe Drejtësia e Re | |
| **DATA E KONSULTIMIT PUBLIK** |  | |
| **DATA E VLERËSIMIT TË NDIKIMIT** | Nëntor 2018 | |
| **A E KA SHQYRTUAR KRYEMINISTRIA VLERËSIMIN E NDIKIMIT?**  **NËSE PO, JEPNI DATËN E SHQYRTIMIT** | Jo | |
| **NUMRI I VLERËSIMIT TË NDIKIMIT** | 2018 – MD- 01 | |
| **TE DHËNA KONTAKTI**  **(EMRI, E-MAIL, NUMRI I TELEFONIT TË PERSONIT TË KONTAKTIT)** |  | |
|  | | |
| **PJESA 1: PËRMBLEDHJE EKZEKUTIVE**  **(Maksimumi 2 faqe)** | | |
| **PËRKUFIZIMI I PROBLEMIT**  *Cili është problemi në shqyrtim dhe cilat janë shkaqet e tij? Pse është e nevojshme ndërhyrja qeverisë?*  Në kuadër të angazhimit të qeverisë shqiptare për reformimin dhe ridezinjimin e sistemit të drejtësisë, ku sipas Programit të Qeverisë Shqiptare 2017.2018, pika 3.1 Shteti Ligjor dhe Drejtësia e Re, pjesë e rëndësishme e këtij procesi reformimi do të jenë edhe institucionet penitenciare, burgjet dhe paraburgimet, si dhe shërbimi i provës, me qëllim rritjen në mënyrë efektive të veprimtarisë së këtyre institucioneve ligjzbatuese në ekzekutimin e vendimeve penale.  Problematikat e konstatuara gjatë zhvillimit të veprimtarisë së këtij institucioni, në ekzekutimin e dënimeve alternative në vendin tonë, qoftë në aspektin teorik apo praktik, si dhe ndryshimet që ka pësuar legjislacioni penal, kanë diktuar nevojën e hartimit të një ligji të ri me qëllim rikonceptimin e këtij institucioni për sa i përket strukturës organizative të tij, rolit dhe kompetencave të tij etj.  Kodi i Drejtësisë penale për të Mitur (ligj nr.37/2017) ngarkon në një sërë dispozitash të tij institucionin e Shërbimit të Provës me detyra në funksion të zbatimit të këtij kodi. Futja e koncepteve të reja në Kodin e Drejtësisë Penale për të Miturit detyrimisht passjell rritje të volumit të punës së këtij Institucioni dhe ngarkimin me kompetenca në kuadër të zbatimit të këtij kodi. Në këtë aspekt, ky projektligj synon përqasjen dhe harmonizimin me parashikimet e Kodit të Drejtësisë Penale për të Mitur dhe konceptet e përfshira rishtazi në legjislacionin penal shqiptar.  Me Rekomandimin CM/Rec (1992) 16 të Komitetit të Ministrave të Këshillit të Evropës për masat dhe sanksionet komunitare, në rregullin nr. 7, është përcaktuar se “autoriteti përgjegjës për zbatimin e masave dhe sanksioneve komunitare duhet të rregullohet me ligj”.  Nevoja për të rregulluar me ligj kombëtar të vendeve anëtare të Këshillit të Evropës është përcaktuar gjithashtu edhe në Rekomandimin CM/Rec (2010) 1 të Komitetit të Ministrave të Këshillit të Evropës dhe konkretisht në rregullin nr. 8 dhe pikën ku janë rregulluar përkufizimet e Rekomandimit. Nga një studim krahasimor i zhvilluar mbi legjislacionin e vendeve të zhvilluara anëtare të Këshillit të Evropës si p.sh Rumania, Kosova është konstatuar se këto vende rregullojnë organizimin dhe funksionimin e organeve që zbatojnë masat alternative të dënimit me burgim me ligj të posaçëm.  Sa më sipër, ndërhyrja e qeverisë vlerësohet e domosdoshme për rregullimin me ligj të këtij institucioni fokal në ekzekutimin e vendimeve penale, duke ofruar mbështetje infrastrukturore dhe financiare me qëllim rritjen e performancës dhe efektivitetit të këtij institucioni si dhe duke i ofruar të njëjtin status juridik dhe ligjor me institucionet e tjera në këtë fushë. | | |
| **OBJEKTIVAT**  *Cilat janë objektivat dhe efektet e synuara të propozimit?*  Objektivat kryesore të këtij propozimi janë:   * Të reduktohet recidivizmi dhe promovimi i përfshirjes së tyre të suksesshme në shoqëri. * Të rritet siguria në komunitet dhe administrimi i drejtë i drejtësisë. * Të bëhet i mundur rehabilitimi shoqëror i shkelësve të ligjit. * Të reduktohen kostot sociale të dënimeve penale. * Të ulet rrezikshmëria e shkaktimit të dëmit ndaj publikut. * Të rritet partneriteti me organizata të tjera publike ose private dhe me komunitetet vendore për të promovuar përfshirjen sociale të dënuarve/personave në shërbim prove. | | |
| **OPSIONET E POLITIKAVE**  *Cilat janë opsionet kryesore të politikave, duke përfshirë mënyrat ndaj rregullimit? Duhet të bëni krahasimin e avantazheve/përfitimeve kryesore dhe të dizavantazheve/kostove të opsioneve të mundshme. Duhet të përcaktoni detajet në lidhje me opsionin e preferuar.*  Opsioni 0 – *status quo-ja*  Opsioni 1 (rregullator): – Ndryshimi i vendimit nr. 302, datë 25.3.2009 të Këshillit të Ministrave “Për miratimin e rregullores "Për organizimin e funksionimin e Shërbimit të Provës dhe për përcaktimin e standardeve e të procedurave, për mbikëqyrjen e ekzekutimit të dënimeve alternative"  Opsioni 2 (rregullator): – Rregullimi me ligj i veprimtarisë së këtij institucioni për t’i ofruar një status institucional solid. | | |
| **ANALIZA E NDIKIMEVE**  *Cilat janë ndikimet e opsionit të preferuar? Kjo duhet të përfshijë ndikimet me vlerë monetare të përcaktuar dhe ndikimet pa vlerë monetare të përcaktuar mbi buxhetin dhe bizneset.*  **Ndikimet ekonomike:**  **Kosto në buxhetin e shtetit:** Fondet e nevojshme për rikonceptimin e institucionit të shërbimit të provës, ku përfshihen kostot për kapacitet infrastrukturore dhe kapacitetet njerëzore.  **Përfitimet në buxhetin e shtetit**: Ulje e numrit të dënuarve që kryejnë dënimet në institucionet e ekzekutimet të vendimeve penale  **Përfitimet në buxhetin e gjykatave**: Reduktim i kostove administrative të gjykatave për shkak të uljes së numrit të çështjeve, si për shembull dhënia e masave alternative direkt nga prokurori me marrëveshje për të miturit në konflikt me ligjin, duke shmangur investimin e gjykatës.  **Përfitimet në buxhetin e pushtetit vendor**: Kryeja e një pune në interes publik e papaguar (si masë alternative) si pastrim, gjelbërim, mirëmbajtje të ambienteve të përbashkëta, riparimi i parqeve dhe lulishteve.  **Ndikimet sociale:**  -Ulje të recidivizmit të personave me dënimet alternative dhe masa alternative;  -Rritje të sigurisë në komunitet;  -Rehabilitimi dhe riintegrimi i personave në shoqëri;  -Rritja e ndërgjegjësimit së shoqërisë për rolin e këtij institucioni; | | |
| **ARSYETIMI I OPSIONIT TË PREFERUAR**  *Shpjegoni arsyet për zgjedhjen e opsionit të preferuar. Ju lutemi jepni nëse është e mundur koston dhe përfitimin me vlerë të përcaktuar monetare.*  Opsioni i rekomanduar/i preferuar është:  **Opsioni 2**. Miratimi i një ligji të ri do të sjellë rritje të standardeve lidhur me mbikëqyrjen e alternativave të dënimeve dhe masave alternative, si dhe fuqizimin e këtij institucioni lidhur me të tretët. Ky opsion do të mundësojë arritjen e objektivave të përcaktuara.  Vlera monetare e kostos dhe e përfitimeve nga ndikimet e mundshme është përcaktuar duke iu referuar kostos për një të dënuar të dërguar nga Drejtoria e Përgjithshme e Burgjeve dhe kostos për një të mbikëqyrur me dënim alternativ te marra nga Drejtoria e Përgjithshme e Shërbimit të Provës. Sipas të dhënave kosto mesatare për një te burgosur është afërsisht 2675 lekë në dite ndërsa kosto për një të mbikëqyrur është 80 leke ne dite. Në tabelën e mëposhtme është llogaritur kursimi nga buxheti i shtetit nga shtimi i masave të dënimit alternativ.   |  |  |  |  | | --- | --- | --- | --- | |  | **2019** | **2020** | **2021** | |  | **1,085,463** | **1,248,377** | **1,435,917** |   **Kostoja e përllogaritur në total e opsionit të preferuar mbi buxhetin e shtetit gjatë periudhës 3-vjeçare (kostoja në mijë lek, çmimet aktuale, në terma nominalë):** | | |
|  | | |
| **KONSULTIMI**  *Jepni një përmbledhje të çdo konsultimi të kryer (me kë dhe si jeni konsultuar?), çfarë pikëpamjesh janë shprehur, si janë trajtuar ato, domethënë çfarë ndryshimesh janë pranuar dhe çfarë janë refuzuar dhe arsyet pse?)*  Kjo rubrikë do të plotësohet pas procesit të konsultimit publik. | | |
| **ZBATIMI DHE MONITORIMI**  *Si do të organizohen zbatimi dhe monitorimi?*  Pas hyrjes në fuqi të ligjit, Këshilli i Ministrave dhe Ministri përgjegjës për institucionin e shërbimit të provës, ngarkohen që të miratojnë aktet nënligjore përkatëse në funksion të veprimtarisë së këtij institucioni.  Monitorimi në nivel makro do të realizohet nga struktura përkatëse përgjegjëse në Ministrinë e Drejtësisë, për monitorimin e institucioneve të varësisë. Gjithashtu nga Institucioni i Shërbimit të Provës nëpërmjet drejtorisë së inspektimit të tij do të realizohet monitorimi i zbatimit të detyrave në përputhje me ligjin dhe aktet nënligjore nga ana e punonjësve të degëve territoriale. | | |

|  |
| --- |
| **PJESA 2: BAZA KRYESORE E ANALIZËS DHE E PROVAVE** |

# 

# Historik

* ***Jepni kontekstin e politikës***

Në kontekstin e sistemit të drejtësisë shqiptare, dënimet alternative janë prezantuar në Kodin Penal të vitit 1995, por me rishikimin e vitit 2008 u ndryshuan dhe u përmirësuan përcaktimet në lidhje me “Alternativat e dënimit me burgim”, të cilat lejojnë hapësirë më të gjerë për zbatimin në praktikë të tyre, rezultat i të cilës është dhe ligjërimi i institucionit të Shërbimit të Provës i cili mbikëqyr ekzekutimin e dënimeve alternative qe prej vitit 2009. E përbashkëta e dënimeve alternative është se dënimi kryhet në ambiente jo të izoluara siç ndodh në rastin e dënimit me burgim. Dënimi me burgim është parë në të shkuarën si masa më e mirë për të rritur sigurinë e komunitetit dhe dënimin e veprimeve kriminale duke synuar uljen apo eliminimin e tyre. Megjithatë jo gjithmonë ky është rasti. Rezultatet e rehabilitimit dhe riintegrimit nëpërmjet izolimit me burgim janë të përziera, që do të thotë se jo gjithmonë ka dhënë efektin e dëshiruar, duke hapur kështu horizonte të reja e duke e zhvendosur theksin nga ndëshkimi ndëshkimi i veprës penale drejt trajtimit të autorit të saj.

Dënimet alternative janë gjithashtu një mënyrë e mirë për të bërë trajtimin e diferencuar të të dënuarve sipas grupeve të veçanta në të cilat bëjnë pjesë, si p.sh.: të miturit, gratë, të moshuarit, të sëmuret mendore, personat me varësi ndaj substancave narkotike, personat, të cilët kanë probleme shëndetësore që kërkojnë trajtim të specializuar, të dënuar që kanë përgjegjësi prindërore për fëmijë të mitur, të cilët nuk mund ta kenë përndryshe kujdesin prindëror etj.. Dënimit me burgim i personave që u përkasin grupeve të mësipërme mund të sjellë pasoja që jo vetëm nuk kontribuojnë në rehabilitimin dhe riintegrimin e tyre, por mund të shkaktojnë dëme të parikuperueshme, që mund të kenë ndikim të kundërt.

Gjithashtu Kodi i Drejtësisë penale për të Mitur (ligj nr.37/2017) ngarkon në një sërë dispozitash të tij, institucionin e Shërbimit të Provës, me detyra në funksion të zbatimit të këtij Kodi. Futja e koncepteve të reja në Kodin e drejtësisë penale për të miturit (si psh. shmangia që nuk ka qenë term i mëparshëm, në rregulloren e shërbimit të provës) do të rrisë volumin e punës së këtij Institucioni të cilat mund të kërkojnë dhe ndryshime në infrastrukturën e tij dhe kapacitetet njerëzore. Miratimi i Kodit të drejtësisë penale për të miturit, sjell nevojën e reflektimit dhe harmonizimit të këtyre parashikimeve edhe me aktet që rregullojnë veprimtarinë e shërbimit të provës.

Për vetë rëndësinë që paraqet në fushën e ekzekutimit të dënimeve alternative në fushën penale dhe shtrirjes së madhe që ka ky institucion, nëpërmjet rregullimit të tij me ligj synohet të forcohet më shumë pozita e këtij institucioni dhe kompetencat e tij në sistemin penitenciar, duke u përpjekur për të krijuar një qëndrueshmëri më të madhe ligjore dhe instiucionale sipas standardeve ndërkombëtare.

# Problemi në shqyrtim

* ***Përshkruani natyrën e problemit.***
* ***Identifikoni shkaqet e problemit.***
* ***Përshkruani shtrirjen e problemit.***
* ***Identifikoni grupet e prekura nga ky problem - qeveria / biznesi / shoqëria civile / qytetarët.***
* ***Vlerësoni nëse problemi mund të trajtohet ose jo përmes një ndryshimi të politikave.***

# Pavarësisht veprimtarisë së këtij institucioni që prej vitit 2009, nevoja për përmirësimin e shërbimeve, që ofron ky institucion, ka ardhur në rritje si rezultat i nevojave për ndërhyrje gjatë zbatimit të vendimeve të marra nga gjykatat e rretheve gjyqësore si dhe me shtimin e detyrave në bazë të parashikimeve të reja ligjore, siç është Kodi i Drejtësisë Penale për të Miturit. Fuqizimi i këtij institucioni do të krijojë besueshmëri në gjykata për dhënie sa më shumë të vendimeve alternative të dënimit me burgim. Grupet e prekura drejtëpërdrejtë nga kjo politikë, janë të dënuarit në shërbim prove, të miturit në konflikt me ligjin, komuniteti/shoqëria si dhe indirekt shoqëria civile, bizneset të cilët do të trajtohen më hollësisht në vijm të këtij raporti.

# Problematikat që janë hasur gjatë zbatimit në praktikë konsistojnë në:

# Vështirësi në procedurën që ndiqet për realizimin me sukses të rehabilitimit të të dënuarve;

1. Vështirësi në infrastrukturë për gjetjen dhe mbikëqyrjen e të dënuarve me dënime alternative;
2. Menaxhim të situatës pas aplikimit të masave alternative nga prokuroria/gjykata për rastet e të miturve në konflikt me ligjin por që nuk janë të dënuar.
3. Mungesa e kapaciteteve njerëzore dhe e një stafi profesionist dhe me integritet të lartë.

# Arsyeja e ndërhyrjes

* *Shpjegoni pse qeveria planifikon të ndërhyjë dhe pse është e nevojshme.*
* *Shpjegoni se çfarë shpreson të trajtojë qeveria nëpërmjet kësaj ndërhyrjeje.*
* *Identifikoni shkallën e ndërhyrjes së qeverisë që nevojitet për të trajtuar problemin.*
* *Shpjegoni se si i mbështet kjo ndërhyrje objektivat e nivelit të lartë të qeverisë.*
* *Rendisni punën ekzistuese që është realizuar tashmë.*

Në pikën 3.1 “Shteti Ligjor dhe Drejtësia e Re” të Programit të Qeverisë Shqiptare 2017-2021, pjesë e rëndësishme e arkitekturës së re të sistemit të drejtësisë, do të jetë edhe reformimi i institucioneve penitenciare, burgjet dhe paraburgimet, si dhe shërbimi i provës, me qëllim rritjen në mënyrë efektive të veprimtarisë së këtyre institucioneve ligjzbatuese në ekzekutimin e vendimeve penale. Ndërhyrja e qeverisë është e domosdoshme për të ngritur kapacitetet njerëzore duke synuar rritjen e profesionalizmit dhe integritetit të stafit të këtij sistemi, si dhe mbështetjen e nevojshme infrastrukturore me qëllim krijimin e lehtësive dhe ofrimin e mundësive për të zhvilluar veprimtarinë e këtij institucioni në mënyrë efikase dhe efiçente. Pa ndërhyrjen e qeverisë dhe ndërmarrjen e kësaj politike rregullatore nuk do të ishte e mundur që institucioni i Shërbimit të Provës në mënyrën si është konceptuar dhe rregulluar sot me akt nënligjor, t’i përgjigjej nevojave dhe ndryshimeve rrënjësore të sistemit dhe objektivave të qeverisë shqiptare, për një sistem drejtësie të pavarur, efiçent, tëpakorruptuar, profesional dhe të aksesueshëm nga qytetarët.

Ndërhyrja e qeverisë është gjithashtu e justifikuar për shkak të rikonceptimit të sistemit të drejtësisë shqiptare, si dhe në sajë të ndryshimeve dhe miratimeve të ligjeve të reja në kuadër të Reformës në Drejtësi, të cilat diktojnë nevojën e parashikimeve të reja ligjore me qëllim përmbushjen e objektivave dhe synimeve të kësaj reforme.

Krijimi i një projekligji do të rrisë cilësisë e shërbimeve të ofruara nga ky institucion në përputhje me standardet evropianë. Rregullimi i organizimit dhe funksionimit, duke përcaktuar në mënyrë të qartë kompetencat, funksionet e institucionit si dhe përcaktimi i parimeve dhe standardeve të procedurave për mbikëqyrjen e ekzekutimit të dënimeve alternative do të sjellë realizimin e veprimtarisë së këtij institucioni me efektshmëri dhe cilësi.

# Objektivi i politikës

* *Vendosni objektiva që korrespondojnë me problemin dhe shkaqet e tij.*
* *Sigurohuni që objektivat janë specifikë, të matshëm, të arritshëm, realë dhe në kohë.*
* Të ulet recidivizmi

Dënimet komunitare synojnë të ndëshkojnë, të ndryshojnë, të kontrollojnë dhe të ndihmojnë të dënuarit duke iu përshtatur nevojave të tyre. Një rrugë mjaft efektive për të ndryshuar sjelljen e personave që kryejnë veprime kriminale është përfshirja e tyre në një program trajtimi gjithëpërfshirës. Statistikat tregojnë se këto programe reduktojnë ripërfshirjen e këtyre të dënuarve në krim, pasi këto programe u ofrojnë të dënuarve mënyra se si mund të zgjidhin problemet e tyre dhe të qëndrojnë larg sjelljeve kriminale në të ardhmen.

* Të rritet siguria e publikut
* Alternativat e dënimit me burgim konsiderohen si dënime që kryen në komunitet dhe për këtë arsye ato janë konsiderohen të dobishme, pasi kombinojnë kontrollin me mbështetjen për të dënuarit, në mënyrë që ata të largohen nga rruga e krimit. Prandaj, përfitimet janë të dyfishta: si për shkelësit e ligjit, ashtu dhe për komunitetin që i përkasin. Dënimet që kryen në komunitet nuk përbëjnë shmangie nga sistemi i drejtësisë penale. Të dënuarit me dënime alternative nuk janë tërësisht të lirë, por ata duhet të përballen me kufizime të lirisë të vendosura me vendim gjyqësor, gjatë kohës që ata ndodhen nën mbikëqyrjen e Shërbimit të Provës.
* Të bëhet i mundur rehabilitimi shoqëror i shkelësve të ligjit;

Rehabilitimi shoqëror nëpërmjet standardizimit të programeve të mbikëqyrjes, ofrimit të trajnimeve me tema ligjore sociale dhe kurseve profesionale, mundëson përfshirjen në shoqëri të personave në shërbim prove, si persona të rehabilituar që mund të kontribuojnë tashmë në zhvillimin e mëtejshëm të saj.

* Të reduktohen kostot sociale të dënimeve penale
* Të rritet ruajtja e sigurisë shoqërore;
* Të rritet produktiviteti, efikasiteti dhe efektiviteti i institucionit në përgjithësi;
* Të forcohet bashkëpunimi mes aktorëve të tjerë dhe shoqërisë civile;
* Të rritet numri i dhënies së dënimeve alternative nga gjykata dhe shmangies nga burgimi;

# Përshkrimi i opsioneve të shqyrtuara

* *Përshkruani opsionin e status quo-së.*
* *Identifikoni dhe përshkruani të gjitha opsionet e politikave që keni marrë parasysh.*
* *Shpjegoni se si janë zgjedhur opsionet e renditura.*

*Opsioni 0 – status quo-ja*

Nëse nuk ndërmerret kjo nismë dhe qëndrojmë te akti nënligjor ekzistues që është vendimi nr. 302 datë 25.03.2009 i Këshillit të Ministrave “Për miratimin e rregullores "Për organizimin e funksionimin e shërbimit të provës dhe për përcaktimin e standardeve e të procedurave, për mbikëqyrjen e ekzekutimit të dënimeve alternative”, rezulton që problematikat e konstatuara gjatë zhvillimit të veprimtarisë së këtij institucioni, në ekzekutimin e dënimeve alternative në vendin tonë, qoftë në aspektin teorik apo praktik, si dhe ndryshimet që ka pësuar legjislacioni penal të mos reflektohen .

*Opsioni 1-* Ndryshimi i vendimit nr.302 datë 25.03.2009 i Këshillit të Ministrave “Për miratimin e rregullores "Për organizimin e funksionimin e shërbimit të provës dhe për përcaktimin e standardeve e të procedurave, për mbikëqyrjen e ekzekutimit të dënimeve alternative”.

Në rast se do të vijohej me amendime në VKM-në ekzistuese të sipërcituar, nuk do të arrihej objektivi kryesor i kësaj nismë për ofrimin e një garancie ligjore dhe institucionale të shërbimit të provës, duke mos i dhënë statusin juridik të nevojshëm njësoj si institucionet e tjera në këtë fushë. Avantazhi që paraqet ky opsion ka të bëjë me formën dhe procesin e miratimit të një akti nënligjior, që është më fleksibël dhe më i shkurtër në kohë në raport me të gjithë procedurën që ndiqet që nga momenti i propozimit deri në miratimin e një ligji.

*Opsioni 2 (i preferuar)* – Miratimi i një ligji të ri si bazë ligjore për përmirësimin e veprimtarisë së institucionit të Shërbimit të Provës në tërësinë e tij duke garantuar stabilitet ligjor .

Ky projektligj është i nevojshëm për vetë rëndësinë që paraqet në fushën e ekzekutimit të dënimeve alternative në fushën penale dhe shtrirjes së madhe që ka aktualisht në 22 zyra pranë çdo gjykate të rrethit gjyqësor. Ky projektligj synon të forcojë më shumë pozitën e këtij institucioni dhe kompetencat e tij në sistemin penitenciar, duke e ngritur rregullimin e tij në nivel ligji, pasi në këtë mënyrë krijohet një qëndrueshmëri më e madhe juridike për funksionimin e këtij institucioni sipas standardeve ndërkombëtare.

Kodi i Drejtësisë penale për të Mitur (ligj nr.37/2017) ngarkon në një sërë dispozitash të tij institucionin e Shërbimit të Provës me detyra në funksion të zbatimit të këtij kodi. Këto funksione do të kërkojnë një angazhim profesional shumë të madh të punonjësve të shërbimit të provës në punën dinamike të tyre me të mbikëqyrurit, gjithashtu do të kërkojnë të zhvillohen trajnime të punonjësve me qëllim të krijimit të një qasje të unifikuar për komunikimin profesional lidhur me futjen e koncepteve të reja në Kodin e drejtësisë penale për të miturit (si psh. shmangia që nuk ka qenë term i mëparshëm, në rregulloren e shërbimit të provës).Miratimi i këtij kodi sjell nevojën e reflektimit dhe harmonizimit të këtyre parashikimeve edhe me aktet që rregullojnë veprimtarinë e shërbimit të provës. Gjithashtu nevoja për krijimin e këtij projektligji ka ardhur dhe si rezultat i nevojës për një organizim të dispozitave juridike kryesore.

Me anë të rregullimit të këtij institucioni me ligj, nëpërmjet forcimit të kapaciteteve njerëzore dhe infrastrukturore, mundësohet realizimi i objektivave të kësaj nisme, të elaboruara më sipër.

# Vlerësimi i opsioneve/analizimi i ndikimeve

* *Identifikoni se kush preket.*
* *Identifikoni llojet e ndikimeve për secilin grup të prekur; bëni dallimin midis ndikimeve të drejtpërdrejta dhe jo të drejtpërdrejta.*
* *Për ndikimet e drejtpërdrejta:*
  + *Përshkruani nga ana cilësore ndikimet e drejtpërdrejta mbi grupet e prekura.*
  + *Analizoni nga ana sasiore ndikimet më të rëndësishme të drejtpërdrejta.*
  + *Përcaktoni vlerën monetare të ndikimeve më të rëndësishme të drejtpërdrejta aty ku është e mundur (shih aneksin 1/a për tabelën që mund të përdorni).*
  + *Analizoni ndikimin mbi ndërmarrjet e vogla dhe të mesme.*
* *Për ndikimet jo të drejtpërdrejta:*
  + *Përshkruani nga ana cilësore ndikimet jo të drejtpërdrejta mbi grupet e prekura.*
  + *Analizoni ndikimin mbi konkurrencën.*
* *Diskutoni kufizimin e analizës:*
  + *Jepni supozimet në të cilat janë bazuar parashikimet dhe risqet, të cilave ato u nënshtrohen.*
  + *Tregoni sa të forta, të pavarura dhe të rëndësishme janë provat që mbështesin supozimet.*
  + *Tregoni se çfarë mund të pengojë realizimin e përfitimeve, të rrisë kostot ose të sjellë pasoja të papritura.*
* *Përmblidhni vlerësimin e opsioneve:*

* + *Paraqisni një pasqyrë përmbledhëse të të gjitha ndikimeve të opsioneve të analizuara.*
  + *Shpjegoni se si ndikimet e të gjitha opsioneve të analizuara krahasohen me njëra-tjetrën.*
  + *Paraqisni përllogaritjet më të mira të përgjithshme neto të ndikimit me vlerë monetare të përcaktuar për çdo opsion (shih aneksin 1/b për tabelën që mund të përdorni).*

Për sa i përket analizës së Opsionit 1 dhe Opsionit 2, sqarojmë se grupet e prekura dhe ndikimet ekonomike dhe pjesërisht ndikimet sociale janë të njëjta për të dyja opsionet të cilat mund ti gjeni si më poshtë vijon:

Në vijim janë identifikuar target-grupet kryesore që preken nga kjo politikë:

**• Të dënuarit**

Shkelësit e vazhdueshëm të ligjit shpesh nuk e kuptojnë efektin shkatërrues të krimeve të tyre mbi viktimat dhe ata mund të fillojnë një proces të reformimit të vetes kur janë të shtrënguar që të përballen me dëmin dhe shqetësimin që kanë shkaktuar. Të tjerëve u mungon kapaciteti i duhur për të ndihmuar vetveten dhe në momentin që ju duhet të përballen me problemet dhe kaosin në jetën e tyre mund t’i rikthehen rrugës së krimit. Për shumë të dënuar, vendosja e tyre nën programe të ndryshme mbikëqyrjeje i detyron të përballen me pasojat e krimeve të tyre dhe origjina e sjelljes së tyre kriminale është pjesa më e vështirë e ndëshkimit të tyre, e cila njëkohësisht përbën dhe pjesën më të rëndësishme.

**• Viktima të mundshme të krimit**

Për shumë të dënuar, ndëshkimi nëpërmjet dënimeve komunitare është e provuar se është më efektiv në uljen e recidivizmit se dënimet me burgim, qofshin këto edhe afatshkurtra. Kjo nënkupton se përdorimi i dënimeve komunitare për këtë kategori të dënuarish potencialisht do të ketë më pak viktima të krimit në komunitetin tonë.

**• Pushteti vendor**

Kryeja e një pune të papaguar pranë njësive të pushtetit vendor konsiston në riparimin e dëmit që i dënuari i ka shkaktuar komunitetit ku jeton. Puna e papaguar mund të kryhet në fusha të tilla si pastrim, gjelbërim, mirëmbajtje të ambienteve të përbashkëta, riparimi i parqeve dhe lulishteve. Kjo kërkon një përkushtim të madh për ta bërë komunitetin një vend më të mirë për të jetuar.

**• Taksapaguesit**

Sipas Drejtorisë së Përgjithshme të Burgjeve, mbajtja e një të dënuari në burg i kushton shtetit 976,375 lekë në vit. Por dënimi me burgim nuk është gjithmonë rruga më e përshtatshme për t’u aplikuar mbi personat që kryejnë vepra penale. Për sa i përket uljes së recidivizmit, dënimeve alternative janë më efektive se dënimet afatshkurtra me burgim. Gjithashtu, duhet të sigurohet që ndëshkimi të sjellë përfitime në disa fusha njëherësh, si në termat e uljes së recidivizmit dhe në mënyrën se si përdoren paratë e taksapaguesve.

Gjithashtu **përfitues indirektë** janë familjarët e personave në shërbim prove, shoqëria civile, biznesi privat (nëpërmjet ofrimit të kurseve profesionale të këtyre individëve) si dhe shoqëria në tërësi.

**Ndikimet ekonomike** përfshijnë kostot e drejtpërdrejta për sistemin e burgjeve – pasi fuqizimi i këtij institucioni rrit besueshmërinë në prokurori dhe gjykata për dhënie sa më shumë të masave alternative dhe alternativave të dënime me burgim, në mënyrë që të ulet mbipopullimi i burgjeve dhe kostot e drejtpërdrejta, pra kostoja që ka çdo i burgosur, në buxhetin e shtetit .

**Përfitimi kryesor i drejtpërdrejtë ekonomik :**

Duke qenë se të dy institucionet financohen nga buxheti i shtetit, rritja e numrit të rasteve të dhënies nga gjykata të vendimeve me dënime alternative apo dhe nga prokurori/gjykatë caktim të masave alternative për të miturit në konflikt me ligjin, ul numrin e dënimeve me burgim dhe për rrjedhojë financim më i ulët për sistemin e burgjeve.

**Përfitim jo i drejtpërdrejtë ekonomik:**

Shërbimi në komunitet që njihet si një sanksion ose masë e zbatuar në komunitet, i cili përfshin mbikëqyrjen nga institucioni i Shërbimit të Provës të punës pa pagesë në përfitim të komunitetit si rivendosje e së drejtës si dëmshpërblim i vërtetë ose simbolik i dëmit të shkaktuar nga personi që gjendet nën mbikëqyrje.

Përfitime që kanë të bëjnë me arsimin (vazhdimin e shkollës), trajnimin profesional nëpërmjet kurseve të ndryshme profesionale), kujdesin shëndetësor fizik dhe mendor(nëpërmjet programeve efikase që plotësohen me pëlqimin e të mbikëqyrurit), sigurinë dhe sigurinë sociale (nëpërmjet rritjes së standardeve profesionale të punonjësve që merren me trajtimin e tyre) janë përfitime që jo të drejtpërdrejta por një investim për të ardhmen e tyre për një komunitet sa më të sigurt.

**Ndikime sociale**

Propozimi pritet të sjellë**:**

* Ulje të recidivizmit të personave me dënimet alternative dhe masa alternative;
* Rritje të sigurisë në komunitet;
* Rehabilitimi dhe riintegrimi i personave në shoqëri;

# Arsyetimi i opsionit të preferuar

* *Zgjidhni opsionin e preferuar, bazuar në analizë.*
* *Shpjegoni arsyetimin tuaj.*

Opsioni 1 (i preferuar) – Miratimi i një ligji të ri si bazë ligjore për përmirësimin e veprimtarisë së institucionit të Shërbimit të Provës në tërësinë e tij. Nevoja e hartimit të një ligji të ri me qëllim reformimin e këtij institucioni për sa i përket strukturës organizative të tij, rolit dhe kompetencave të tij etj. Ky projektligj është i nevojshëm për vetë rëndësinë që paraqet në fushën e ekzekutimit të dënimeve alternative në fushën penale dhe shtrirjes së madhe që ka në 22 zyra pranë çdo gjykate të rrethit gjyqësor. Ky projektligj synon të forcojë më shumë pozitën e këtij institucioni dhe kompetencat e tij në sistemin penitenciar, duke e ngritur rregullimin e tij në nivel ligji, pasi në këtë mënyrë krijohet një qëndrueshmëri më e madhe juridike për funksionimin e këtij institucioni sipas standardeve ndërkombëtare. Kodi i Drejtësisë penale për të Mitur (ligj nr.37/2017) ngarkon në një sërë dispozitash të tij institucionin e Shërbimit të Provës me detyra në funksion të zbatimit të këtij kodi.

Këto funksione do të kërkojnë një angazhim profesional shumë të madh të punonjësve të shërbimit të provës në punën dinamike të tyre me të mbikëqyrurit, gjithashtu do të kërkojnë të zhvillohen trajnime të punonjësve me qëllim të krijimit të një qasje të unifikuar për komunikimin profesional lidhur me futjen e koncepteve të reja në Kodin e drejtësisë penale për të miturit (si psh. shmangia që nuk ka qenë term i mëparshëm, në rregulloren e shërbimit të provës).Miratimi i këtij kodi sjell nevojën e reflektimit dhe harmonizimit të këtyre parashikimeve edhe me aktet që rregullojnë veprimtarinë e shërbimit të provës.

Gjithashtu nevoja për krijimin e këtij projektligji ka ardhur dhe si rezultat i nevojës për një organizim të dispozitave juridike kryesore.

# Çështje të zbatimit

* *Shpjegoni se cila njësi do të jetë përgjegjëse për zbatimin e opsionit të zgjedhur.*
* *Shpjegoni pengesat e mundshme për zbatimin e opsionit të zgjedhur.*
* *Përshkruani masat që do të ndërmerren gjatë zbatimit për të arritur qëllimet e politikës.*
* *Specifikoni të gjitha kërkesat e përputhshmërisë dhe të zbatimit.*

Kjo politikë do të zbatohet nga momenti i hyrjes në fuqi të ligjit pas botimit në Fletoren Zyrtare. Për zbatimin e këtij opsioni ngarkohet Ministria e Drejtësisë dhe Shërbimi i Provës. Hartimi i akteve nënligjore, të parashikuara në ligj, do të bëjnë të mundur zbatimin e ligjit dhe arritjen e objektivave të synuara. Ministria e Drejtësisë nëpërmjet strukturës së saj përkatëse të dedikuar monitorimit të institucioneve të varësisë, ku përfshihet Shërbimi i Provës do të realizojnë mënyrën e zbatimit të kësaj politike në nivel makro. Ndërkohë, Drejtoria e Inspektimit në Shërbimin e Provës për monitorimin e degeve territoriale ngarkohet për inspektuar dhe kontrolluar nëse veprimtaria e punës e secilës zyrë vendore është realizuar në përputhje me parashikimet e këtij ligji.

**Faza e shqyrtimit/vlerësimit**

* *Jepni një përshkrim të përmbledhur të masave të monitorimit dhe të vlerësimit.*
* *Identifikoni kriteret/treguesit për të matur arritjen e qëllimeve ose progresin drejt tyre.*

Monitorimi dhe vlerësimi i i performancës së këtij institucioni do të realizohet në bazë të një plani vjetor të planifikuar të inspektimit nga struktura përkatëse pranë Ministrisë së Drejtësisë. E njëjta metodologji punë do të ndiqet edhe nga Drejtoria e Inspektimit pranë Shërbimit të Provës për monitorimin e punës së degëve territorial.

Treguesit e monitorimit përfshijnë një sërë treguesish sasiorë dhe cilësorë, që përfshijnë të dhëna për të mbikëqyrurit në shërbim prove, pra numrin e personave në shërbim prove, numri i kurseve profesionale dhe trajnimeve të ofruara, numri i personave të punësuar në partneritet me sektorin privat etj.

**Raporti i vlerësimit të ndikimit - Shtojca 2/a**

***Tabela: Vlera aktuale neto në total (VAN) - kostot dhe përfitimet me vlerë monetare të përcaktuar në milionë lekë e zbritur për 10 vjet (Vlera aktuale e kostos dhe vlera aktuale e përfitimit); krahasuar me status quo-në*.**



**Raporti i vlerësimit të ndikimit - Shtojca 2/b**

***Tabelë: Vlera aktuale neto në total e çdo opsioni***

|  |  |  |  |
| --- | --- | --- | --- |
| **Opsioni** | **Vlera aktuale në milionë lekë** | | **Vlera aktuale neto në milionë lekë** |
| **Kosto** | **Përfitimi** |
| Opsioni 1 |  |  |  |
| Opsioni 2 |  |  |  |